Enn og aftur er verið að viðhalda fjárhagslegu ofbeldi undanfarinna áratuga gagnvart þessum hópi fólks sem hefur það verst í okkar þjóðfélagi . Engin leiðrétting gagnvart þessum hópi aftur í tímann eins og eins og við þingmenn , ráðherrar og allir aðrir launamenn hafa fengið ? Auglýsing Ef rétt væri gefið ætti persónuafsláttur að hækka það mikið að lægstu laun og lífeyrislaun væru nú þegar skattlaus . Þá væri ríkisstjórnin að færast nær því að hætta að skatta sárafátækt . Þá ætti strax að setja á hátekjuskatt og afnema persónuafslátt af hátekjufólki því að þeir tekjuhæstu hafa ekki þörf fyrir persónuafslátt . Þá ber þess að geta að ef þessi ríkisstjórn og fyrri ríkisstjórnir hefðu staðið við hækkanir á persónuafslætti og lífeyrislaunum frá Tryggingastofnun ríkisins , frá því að tekin var upp staðgreiðsla skatta 1988 , væru launin yfir 300.000 krónur skatta - og skerðingarlaust , í dag en ekki rúmlega 200.000 krónur sem er sú smánar upphæð sem mörgum eldri borgurum og veiku fólki er boðið upp á í dag til að reyna að lifa á . Desemberuppbót örorkulífeyrisþega nemur um 45 þúsund krónum eða um 28 þúsund eftir skatt . En þetta er síðan skert hjá stórum hópi lífeyrisþega . Það er ekki í lagi að við þingmenn fáum svona háa desemberuppbót á sama tíma og þeir sem lifa í fátækt , hvað þá í sárafátækt eru að fá skerta desemberuppbót . Þessu verður að snúa við og þeir sem lifa á lífeyrislaunum fái 181 þúsund krónur í desemberuppbót , en við þingmenn verðum skertir fjárhagslega eins og lífeyrisþegar þannig að við fáum ekki krónu í bónus . Yfirlýsing um að þessi hópur gæti ekki beðið lengur , innantóm orð , enn og aftur . Þá ætlar ríkisstjórnin að gefa þessum hópi og láglaunafólki lægri skattprósentu með hægri hendinni , en taka hana að stórum hluta með vinstri hendinni til baka með lækkun á persónuafslætti . Hvers vegna gat þessi ríkisstjórn að minnsta kosti látið persónuafsláttinn vera óbreyttan ? Það hefði verið frábært skref , að láta hann bara vera eða hækka samkvæmt neysluvísitölu eins og þeim ber að gera . Nei , það er allt of mikið fyrir þessa ríkisstjórn . Það varð að sjá til þess að þeir sem minnst hefðu það fengju bara sömu smáu hungurlúsina , eins og þeim hefur verið skammtað undafarin áratugi í boði fjórflokksins . Loksins er kominn skilningur á það að til að kjarabætur skili sér til þeirra sem fá lífeyrislaun verður sú kjarabót að fara til þeirra skatta og skerðingarlaust . Höfundur er þingmaður Flokks fólksins . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .